ధనశ్రీ వర్మ

ధనశ్రీ వర్మ (జననం 1996 సెప్టెంబరు 27), సోషల్ మీడియా ఇన్‌ఫ్లుయెన్సర్, కొరియోగ్రాఫర్, నటి. ఆమె చదువు పూర్తిచేసి దంతవైద్యురాలిగా కెరీర్ ప్రారంభించింది. అయితే, నృత్యం, నటనలపై ఉన్న మక్కువతో ఆమె యూట్యూబ్, తద్వారా వెండితెరను ఎంచుకుంది. ఆమె సాంప్రదాయ భారతీయ నృత్య రూపాలను సమకాలీన శైలులతో మిళితం చేసే ఫ్యూజన్ నృత్య ప్రదర్శనలకు ప్రసిద్ధి చెందింది. ఆమె క్రికెట్ క్రీడాకారుడు యుజ్వేంద్ర చహల్ మాజీ భార్య.

 ప్రారంభ జీవితం 
ధనశ్రీ వర్మ 1996 సెప్టెంబరు 27న యునైటెడ్ అరబ్ ఎమిరేట్స్‌లోని దుబాయ్‌లో ఒక మరాఠీ కుటుంబంలో జన్మించింది. అయితే, ఆమె భారతదేశంలోని మహారాష్ట్ర పూణేలో పెరిగింది. పూణేలోని సెయింట్ జేవియర్స్ హై స్కూల్‌లో పాఠశాల విద్యను పూర్తి చేసింది. ఆరేళ్ల ప్రాయం నుంచే ఆమె భరతనాట్యం నేర్చుకోవడం ప్రారంభించింది. ఆమె ముంబైలోని నాయర్ హాస్పిటల్ డెంటల్ కాలేజీలో దంతవైద్యంలో డిగ్రీని పొంది, దంతవైద్యురాలిగా ప్రాక్టీస్ మొదలుపెట్టింది. అయితే, ధనశ్రీ అభిరుచినే పూర్తి సమయం వృత్తిగా నృత్యాన్ని కొనసాగించాలని నిర్ణయించుకుంది.

 కెరీర్ 
సోషల్ మీడియా ప్లాట్‌ఫామ్‌లలో, ముఖ్యంగా యూట్యూబ్, ఇన్‌స్టాగ్రామ్‌లలో తన నృత్య వీడియోలు, ట్యుటోరియల్స్, వ్లాగ్‌లను పంచుకుంటుంది. ఇలా ఆమె భారీ ఫాలోయింగ్‌ను సంపాదించుకుంది. ఆమె తమిళ చిత్రం మాస్టర్ (2021)లో ఒక పాటకు కొరియోగ్రఫీ చేసి ఆమె విస్తృత గుర్తింపు తెచ్చుకుంది. ఆ తరువాత, ఆమె అనేక మ్యూజిక్ వీడియోలకు కూడా కొరియోగ్రఫీ చేసింది. ఆమె బాలి: ప్యార్ చాహియే (2021), జాస్సీ గిల్ & సిమర్ కౌర్: ఓయే హోయే హోయే (2021), అపర్శక్తి ఖురానా: బల్లె ని బల్లె (2022) వంటి చిత్రాలకు పనిచేసింది. ప్రముఖ నిర్మాత దిల్ రాజు నిర్మాణంలో తెరకెక్కుతున్న తెలుగు సినిమా ఆకాశం దాటి వస్తావా (2025)లో ఆమె కీలక పాత్ర పోషిస్తున్నది.

 మూలాలు 
వర్గం:భారతీయ నటీమణులు
వర్గం:1996 జననాలు